SKRIFTLIG FORESPØRGSEL E-1896/03

af María Sornosa Martínez (PSE) til Kommissionen

(6. juni 2003)

Om: Alarmerende stigning i tilfældene af legionærsyge i Alcoy

I flere forespørgsler har ovennævnte medlem af Europa-Parlamentet gjort Kommissionen opmærksom på de alvorlige og vedvarende udbrud af legionærsyge, som til stadighed kan registreres i byen Alcoy. Helt konkret er 239 personer i dette område i nærheden af Alicante blevet ramt af sygdommen, hvoraf seks er afgået ved døden (data fra maj i år).

Kommissionen har tidligere i sit svar på skriftlig forespørgsel P-1159/02(1) oplyst, at: de spanske myndigheder har truffet de nødvendige foranstaltninger til at få rede på årsagen til og omfanget af problemet og for at råde bod på det og undgå gentagelser, og at Kommissionen derfor havde besluttet at henlægge sagen.

De nye oplysninger fra maj i år viser imidlertid, at situationen i Alcoy langt fra er under kontrol, men tværtimod forværres dag for dag med nye sygdomsudbrud.

Ifølge sammenslutningen af personer i Alcoy, som er ramt af legionærsyge, kan de lokale sundhedsmyndigheder ikke garantere, at ejerne af køleanlæggene opfylder kravene til rengøring og kontrol med de pågældende anlæg.

Mener Kommissionen i betragtning af, at antallet af sygdomsramte er steget til 239, at de valencianske myndigheder gør en tilstrækkelig stor indsats og bruger de midler, der skal til, for helt at udrydde tilfældene af legionærsyge i Alcoy?

Kan Kommissionen stadig bekræfte, at fællesskabslovgivningen har fundet korrekt anvendelse i forbindelse med sygdomsudbruddene i Alcoy?

(1) EFT C 229 E af 26.9.2002, s. 188.

Svar afgivet på Kommissionens vegne af Margot Wallström

(30. juli 2003)

Foranlediget af det ærede medlems tidligere skriftlige forespørgsler vedrørende forekomsten af legionærsyge i Alcoy har Kommissionen indledt en sag på eget initiativ, registreret som 2001/2048, for at kontrollere, om de spanske myndigheder har anvendt Fællesskabets miljølovgivning korrekt i det foreliggende tilfælde.

Som led i undersøgelsen af den nævnte sag har Kommissionen bedt de spanske myndigheder om at fremsætte deres bemærkninger om de forhold, det ærede medlem har påpeget, og om anvendelsen af Rådets direktiv 80/778/EØF(1) af 15. juli 1980 om kvaliteten af drikkevand, hvad det foreliggende tilfælde angår. Det skal bemærkes, at dette direktiv er afløst af Rådets direktiv 98/83/EF(2) af 3. november 1998 om kvaliteten af drikkevand.

Som forklaret i svaret på det ærede medlems skriftlige forespørgsel P-1159/02, har man ikke ved undersøgelsen af denne sag kunnet konkludere, at der forelå nogen overtrædelse af EF-retten. Kommissionen har derfor besluttet at henlægge sagen

Kommissionen skal, i sin egenskab af traktaternes vogter, kontrollere medlemsstaternes anvendelse af EF-retten. Kommissionen kan derimod ikke gribe ind på områder, som ikke henhører under Fællesskabets kompetence.

Som det ærede medlem påpeger i denne nye skriftlige forespørgsel, synes problemet med de nye tilfælde af legionærsyge i Alcoy at stamme fra kølesystemer, som tilsyneladende ikke opfylder de gældende normer for renholdelse og overvågning af udstyret.

Da problemet med legionærsyge således ikke skyldes drikkevandet, er direktiv 80/778/EF og 98/83/EF ikke relevante i dette tilfælde. Der er derfor ikke nogen EF-miljølovgivning, der dækker det foreliggende tilfælde, hvorfor Kommissionen ikke kan udtale sig om spørgsmålet.

Epidemiologiske oplysninger om legionærsyge tilvejebringes på grundlag af Parlamentets og Rådets beslutning 2119/98/EF om oprettelse af et net til epidemiologisk overvågning af og kontrol med overførbare sygdomme i Fællesskabet(3). De spanske sundhedsmyndigheder har på anmodning af Kommissionen meddelt denne, at der i byen Alcoy er indført en systematisk plan for kontrol med anlæg og skærpet overvågning af legionærsyge. Der er ikke gjort indvendinger mod disse foranstaltninger fra de andre medlemsstaters side. Fællesskabets lovgivning om folkesundhed indeholder ikke bestemmelser om yderligere foranstaltninger på dette område.

(1) EFT L 229 af 30.8.1980.

(2) EFT L 330 af 5.12.1998.

(3) EFT L 268 af 3.10.1998.